CELEX: 32008D0341
Language: da
Date: 2008-04-25 00:00:00
Title: 2008/341/EF: Kommissionens beslutning af 25. april 2008 om fastsættelse af EF-kriterier for nationale programmer for udryddelse, bekæmpelse og overvågning af visse dyresygdomme og zoonoser (meddelt under nummer K(2008) 1588) (EØS-relevant tekst)

29.4.2008   
            
            
               DA
            
            
               Den Europæiske Unions Tidende
            
            
               L 115/44
            
         
      KOMMISSIONENS BESLUTNING
   
   af 25. april 2008
   om fastsættelse af EF-kriterier for nationale programmer for udryddelse, bekæmpelse og overvågning af visse dyresygdomme og zoonoser
   (meddelt under nummer K(2008) 1588)
   (EØS-relevant tekst)
   (2008/341/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 24, stk. 2, fjerde afsnit, og
   ud fra følgende betragtninger:
   
               (1)
            
            
               Ved beslutning 90/424/EØF er der fastsat procedurer vedrørende EF-tilskud til programmer for udryddelse, bekæmpelse og overvågning af dyresygdomme og zoonoser. I henhold til nævnte beslutning skal der indføres en EF-finansieringsforanstaltning til godtgørelse af medlemsstaternes udgifter til finansiering af nationale programmer for udryddelse, bekæmpelse og overvågning af de dyresygdomme og zoonoser, der er opført på listen i bilaget til nævnte beslutning.
            
         
               (2)
            
            
               Det er fastsat i beslutning 90/424/EØF, at medlemsstaterne senest den 30. april hvert år forelægger Kommissionen de årlige eller flerårige programmer, som skal iværksættes i det følgende år, og som de ønsker at få EF-tilskud til.
            
         
               (3)
            
            
               I artikel 24, stk. 2, i nævnte beslutning opregnes en række elementer, der skal indgå i de programmer, medlemsstaterne forelægger, f.eks. beskrivelse af den epidemiologiske situation med hensyn til sygdommen, området, hvor programmet gennemføres, formålet med programmet og dets forventede varighed, de foranstaltninger, der skal anvendes, samt udgifter til og udbytte af programmet.
            
         
               (4)
            
            
               Ved Rådets beslutning 90/638/EØF af 27. november 1990 om fastsættelse af EF-kriterier for foranstaltninger til udryddelse og overvågning af en række dyresygdomme (2) er der fastsat visse kriterier vedrørende programmer for udryddelse og overvågning med henblik på godkendelse i henhold til beslutning 90/424/EØF. Ved beslutning 2006/965/EF ophævedes beslutning 90/638/EØF med virkning fra datoen for ikrafttrædelsen af nærværende beslutning.
            
         
               (5)
            
            
               Der bør fastsættes nye kriterier for de nationale programmer for udryddelse, bekæmpelse og overvågning af visse dyresygdomme og zoonoser, der er opført i bilaget til beslutning 90/424/EØF, så de tilpasses den tekniske og videnskabelige udvikling og tager hensyn til erfaringerne med gennemførelsen af programmerne i henhold til beslutning 90/638/EØF. De nye EF-kriterier bør sikre, at programmernes foranstaltninger er effektive og sikrer hurtigere udryddelse, bekæmpelse og overvågning af de pågældende dyresygdomme og zoonoser.
            
         
               (6)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   For at blive godkendt i henhold til EF-finansieringsforanstaltningen omhandlet i artikel 24, stk. 1, i beslutning 90/424/EØF skal programmer, som medlemsstaterne forelægger Kommissionen, om udryddelse, bekæmpelse og overvågning af dyresygdomme og zoonoser, der er anført i bilaget til nævnte beslutning, som minimum opfylde kriterierne i bilaget til nærværende beslutning.
   Artikel 2
   Denne beslutning er rettet til medlemsstaterne.
   
      Udfærdiget i Bruxelles, den 25. april 2008.
      
         
            På Kommissionens vegne
         
         Androulla VASSILIOU
         
         
            Medlem af Kommissionen
         
      
   
   
      (1)  EFT L 224 af 18.8.1990, s. 19. Senest ændret ved beslutning 2006/965/EF (EUT L 397 af 30.12.2006, s. 22).
   
      (2)  EFT L 347 af 12.12.1990, s. 27. Ændret ved direktiv 92/65/EØF (EFT L 268 af 14.9.1992, s. 54).
   
      BILAG
      Kriterier for nationale udryddelses-, bekæmpelses- og overvågningsprogrammer
      1.   Programmets formål
      
                  a)
               
               
                  Et overvågningsprogram skal have til formål at undersøge en population eller delpopulation af dyr og dens miljø (herunder reservoir i naturen og vektorer), at påvise ændringer i forekomst og infektionsmønstre for en dyresygdom eller zoonoser, der er opført i bilaget til beslutning 90/424/EØF (i det følgende benævnt »dyresygdom eller zoonoser«).
               
            
                  b)
               
               
                  Et bekæmpelsesprogram skal have til formål at få prævalensen af en dyresygdom eller zoonoser ned under et sundhedsmæssigt acceptabelt niveau eller bevare den der.
               
            
                  c)
               
               
                  Et udryddelsesprogram skal have til formål at opnå biologisk udryddelse af en dyresygdom eller zoonoser. Et udryddelsesprograms endelige mål er, at området får status som sygdomsfrit eller officielt sygdomsfrit i henhold til fællesskabslovgivningen, når denne mulighed foreligger.
               
            
                  d)
               
               
                  Et programs formål med hensyn til bekæmpelse, overvågning eller udryddelse af en dyresygdom eller zoonoser skal være i overensstemmelse med Fællesskabets politikker.
               
            2.   Programmets geografiske afgrænsning
      Programmet gælder for en eller flere medlemsstaters eller — vedrørende sygdomme, der også rammer vildtlevende dyr — tredjelandes samlede område eller, hvis det er behørigt begrundet ud fra epidemiologiske kriterier, for en præcist afgrænset del af dens/deres område.
      3.   Programmets varighed
      Programmets varighed fastsættes i det antal år, der som minimum forventes der kræves for at opfylde programmets formål. Programmet skal ikke vare længere end det tidsrum, der skal til, for at programmets formål med rimelighed kan opfyldes.
      4.   Målene i programmet
      
                  a)
               
               
                  Målene i programmet skal fastsættes, med henblik på at de skal være nået ved programmets udløb. Hvis programmet varer mere end et år, skal der som minimum fastsættes årlige delmål.
               
            
                  b)
               
               
                  For så vidt angår målene vælges de mest relevante indikatorer, f.eks. incidens, prævalens (om muligt), måldyrs og epidemiologiske enheders (f.eks. flokke, besætninger, bedrifter eller zoner) sundhedsmæssige status. Om fornødent anføres en definition.
               
            5.   Foranstaltninger under programmet
      
                  a)
               
               
                  Mistanken om eller bekræftelsen af dyresygdommen eller zoonoserne skal være anmeldelsespligtig.
               
            
                  b)
               
               
                  Foranstaltningerne under programmet skal være rettet mod den dyrepopulation, der er vært for dyresygdommen eller zoonoserne, og/eller relevante reservoirarter eller vektorer.
               
            
                  c)
               
               
                  Alle programmets måldyr, bortset fra fjerkræ, vanddyr, lagomorfer og vildtlevende dyr, skal være identificerede, og alle epidemiologiske enheder (f.eks. flokke, besætninger og bedrifter) skal være registrerede. Der skal være kontrol med flytninger af dyrene, og flytningerne skal registreres.
               
            
                  d)
               
               
                  Foranstaltningerne under programmet skal være baseret på den foreliggende, relevante videnskabelig viden og være i overensstemmelse med fællesskabslovgivningen. Når det drejer sig om programmer, der vedrører sygdomme hos akvakulturdyr, og som finansieres af Den Europæiske Fiskerifond (1), skal forvaltningsmyndigheden sørge for, at alle udgifts- og revisionsbilag i forbindelse med de pågældende programmer opbevares til brug for Kommissionen og Den Europæiske Revisionsret, jf. artikel 87 i forordning (EF) nr. 1198/2006.
               
            
                  e)
               
               
                  Foranstaltningerne under programmet udvælges med henblik på, at de skal være de mest effektive foranstaltninger i praksis til at opfylde programmets formål inden for dets varighed, og de skal som minimum omfatte følgende:
                  
                              —
                           
                           
                              Bestemmelser om flytning af dyr og produkter, der kan være ramt af eller smittet med den/de pågældende sygdom eller zoonoser.
                           
                        
                              —
                           
                           
                              Foranstaltninger, der skal træffes, hvis der er positive fund i forbindelse med kontrol, der gennemføres ifølge programmet. Foranstaltningerne skal omfatte alle fornødne midler til hurtig bekæmpelse eller udryddelse af sygdommen eller zoonoserne, afhængigt af specifik epidemiologisk viden og specifikke forebyggende metoder.
                           
                        
                              —
                           
                           
                              Bestemmelser om besætningers eller flokkes status, hvis det er relevant.
                           
                        
            
                  f)
               
               
                  De laboratorietest, der anvendes som led i programmet, skal være dem, der er fastsat i fællesskabslovgivningen for den/de pågældende dyresygdom eller zoonoser. Hvis der ikke er foreskrevet bestemte test i fællesskabslovgivningen, skal de test, der anvendes, være standardiserede og validerede i overensstemmelse med almindeligt anerkendte internationale standarder. Prøvningslaboratorier, som er involveret i relevante overvågnings- eller udryddelsesprogrammer, der finansieres af Fællesskabet, skal være i stand til at levere resultater af en kvalitet, som det relevante EF-referencelaboratorium kan acceptere. Laboratorier, der ikke har bestået EF-referencelaboratoriets ringtest, eller evt. nationale ringtest, kan kun blive inddraget i EF-finansierede udryddelsesprogrammer, når det ved særlige kontroller er godtgjort, at de kan levere resultater af den krævede kvalitetsstandard.
               
            
                  g)
               
               
                  Vacciner, der anvendes som led i programmet, skal være i overensstemmelse med de europæiske standarder for sikkerhed, ikke-transmissibilitet, irreversibilitet med hensyn til svækkelse og immunogene egenskaber. De skal være omfattet af en markedsføringstilladelse i overensstemmelse med Europa-Parlamentets og Rådets direktiv 2001/82/EF (2), medmindre betingelserne i nævnte direktivs artikel 8 finder anvendelse.
               
            6.   Forvaltning af programmet
      
                  a)
               
               
                  Programmet skal gennemføres under den centrale veterinærmyndigheds kontrol. I programmet skal det klart fastlægges, hvilke kompetencer og ansvarsområder de enkelte veterinærtjenester og aktører har i forbindelse med gennemførelsen af programmets foranstaltninger, og der skal udstikkes en klar kommandovej.
               
            
                  b)
               
               
                  Der skal sikres tilstrækkelige ressourcer (økonomi, personale og udstyr) i hele programmets løbetid.
               
            
                  c)
               
               
                  Hvordan det går med programgennemførelsen, skal regelmæssigt:
                  
                              i)
                           
                           
                              overvåges og evalueres med hensyn til foranstaltningernes effektivitet
                           
                        
                              ii)
                           
                           
                              indberettes til Kommissionen.
                           
                        
            7.   Udgifter til og udbytte af programmet
      
                  a)
               
               
                  Programmet skal være til gavn for Fællesskabet og for dem, der er involveret i medlemsstaterne.
               
            
                  b)
               
               
                  De valgte redskaber og foranstaltninger skal anvendes på den mest omkostningseffektive måde.
               
            
                  c)
               
               
                  Varer og tjenesteydelser, der anvendes som led i programmet, skal købes eller leveres i overensstemmelse med fællesskabsreglerne om offentlige indkøb.
               
            
                  d)
               
               
                  Som udgifter til programmet regnes de udgifter, der afholdes af medlemsstaten til gennemførelse af programforanstaltninger, og udgifterne skal kunne efterprøves ved revision.
               
            
                  e)
               
               
                  Der skal i givet fald ydes en passende godtgørelse til ejerne for dyr, der skal slagtes eller aflives som led i programmet, og for produkter, der skal destrueres.
               
            
                  f)
               
               
                  De afholdte udgifter, der er indberettet til Kommissionen, registreres af støttemodtageren i dennes driftsbogholderi, og støttemodtageren opbevarer alle originale bilag i syv år efter indberetningsdatoen med henblik på finanskontrol i henhold til artikel 9, 36 og 37 i Rådets forordning (EF) nr. 1290/2005 (3).
               
            
         (1)  Rådets forordning (EF) nr. 1198/2006 af 27. juli 2006 om Den Europæiske Fiskerifond (EUT L 223 af 15.8.2006, s. 1).
      
         (2)  EFT L 311 af 28.11.2001, s. 1.
      
         (3)  EUT L 209 af 11.8.2005, s. 1.